
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	9 martie 2009

	Nr.
	27/317


R A P O R T


asupra propunerii legislative privind modificarea articolului  39 din Legea nr.76/2002 privind sistemul asigurărilor pentru şomaj şi stimularea ocupării forţei de muncă, cu modificările şi completările ulterioare
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. Plx 506 din 8 septembrie 2008, cu dezbaterea pe fond în procedură obişnuită, a propunerii legislative privind modificarea articolului 39 din Legea nr.76/2002 privind sistemul asigurărilor pentru şomaj şi stimularea ocupării forţei de muncă, cu modificările şi completările ulterioare.
La întocmirea prezentului raport Comisia a avut în vedere:

· avizul favorabil al Consiliului Legislativ (nr.319/17.03.2008)

· avizul negativ al Consiliului Economic şi Social (nr.527/17.03.2008)

· avizul favorabil al Comisiei juridice, de disciplină şi imunităţi (nr.31/817/27.01.2009)

· avizul negativ al Comisiei pentru egalitatea de şanse pentru femei şi bărbaţi (nr.37/21/27.01.2009)

· punctele de vedere negative ale Guvernului (nr.986 din 22.04.2008 şi nr.91/552/DRP din 10.02.2009).

Propunerea legislativă are ca obiect de reglementare modificarea art.39 din Legea nr.76/2002 privind sistemul asigurărilor pentru şomaj şi stimularea ocupării forţei de muncă, cu modificările şi completările ulterioare, în sensul micşorării perioadei în care şomerul poate beneficia de indemnizaţie de şomaj, precum şi micşorarea stagiului de cotizare în funcţie de care se acordă indemnizaţia de şomaj. Scopul urmărit era de a înlătura la unii şomeri pasivitatea şi dezinteresul în căutarea unui loc de muncă în condiţiile în care România se confrunta cu o criză a forţei de muncă în perioada lunii februarie 2008.
Comisia propune Plenului Camerei Deputaţilor respingerea iniţiativei legislative  întrucât modificarea solicitată nu se mai justifică, având în vedere că România se confruntă astăzi cu o criză economică ce conduce la un mare val de disponibilizări.
Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.

La dezbaterile care au avut loc în şedinţa comisiei din 4 martie 2009 au participat, în conformitate cu prevederile art.55 din Regulamentul Camerei Deputaţilor, din partea Ministerului Muncii, Familiei şi Protecţiei Sociale:
· d-l Marius Lazăr – Secretar de Stat 

· d-na Simona Bordeianu – director. 

La lucrările comisiei au fost prezenţi 18 deputaţi, din totalul de 19 membri ai comisiei.

Raportul comisiei a fost adoptat cu 16 voturi pentru şi 2 abţineri.

Propunerea legislativă a fost respinsă de Senat în şedinţa din 23 iunie 2008.
Camera Deputaţilor este prima Cameră sesizată, potrivit prevederilor art.75 din Constituţia României şi ale art.92 din Regulamentul Camerei Deputaţilor. 


PREŞEDINTE,



SECRETAR,



Victor Paul Dobre

        
Kerekes Károly 

Şef serviciu, 

Consilier Elena MESAROŞ

Întocmit,

Expert Adriana Emilia BREAZU

